FI Euroopan unionin virallinen lehti C 7/16

Kuulemismenettelystä vastaavan neuvonantajan loppukertomus asiassa COMP/38.173 — Englannin jalkapalloliiton valioliigan mediaoikeuksien yhteismyynti

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti — EYVL L 162, 19.6.2001, s. 21)

(2008/C 7/09)

Neuvoston asetuksen (EY) N:o 1/2003 9 artiklan mukaisesti esitetty päätösluonnos liittyy Englannin jalkapalloliiton valioliigan jalkapallo-otteluiden mediaoikeuksien myyntiin. Englannin jalkapalloliiton valioliiga (Football Association Premier League Ltd, FAPL) myy mediaoikeuksia jäseninään olevien jalkapalloseurojen puolesta.

Komissio aloitti 23. kesäkuuta 2001 oma-aloitteisesti Englannin valioliigan otteluiden mediaoikeuksiin sovellettujen yhteismyyntijärjestelyiden tutkinnan. Kesäkuun 21 päivänä 2002 FAPL ilmoitti tuolloin sovelletun asetuksen N:o 17/62 2 ja 4 artiklan mukaisesti osia valioliigan mediaoikeuksien yhteismyyntiä koskevista säännöistä ja määräyksistä saadakseen puuttumattomuustodistuksen tai, jos tätä ei myönnettäisi, yksittäispoikkeuksen EY:n perustamissopimuksen 81 artiklan 3 kohdan nojalla.

FAPL:lle 17. joulukuuta 2002 osoitetussa väitetiedoksiannossa komissio epäili valioliigaan kuuluvien jalkapalloseurojen aloittamien horisontaalisten yhteismyyntijärjestelyiden olevan perustamissopimuksen 81 artiklan 1 kohdan vastaisia ja päätyi siihen, että järjestelyt eivät täyttäneet perustamissopimuksen 81 artiklassa 3 kohdassa määrättyjä edellytyksiä.

Esillä olevan päätöksen kannalta tämän väitetiedoksiannon katsotaan olevan asetuksen (EY) N:o 1/2003 9 artiklan 1 kohdassa tarkoitettu ennakkoarviointi.

FAPL antoi 18. maaliskuuta 2003 väitetiedoksiantoon virallisen vastauksensa, jossa se kiisti ilmoittamiensa järjestelyjen rajoittavan kilpailua ja luopui oikeudestaan tulla suullisesti kuulluksi. Menettelyyn hyväksyttiin kolmansia osapuolia, jotka olivat pystyneet osoittamaan, että niillä oli asiassa riittävä etu. Käytyään keskusteluja komission yksiköiden kanssa FAPL toimitti alustavat sitoumukset joulukuuhun 2003 mennessä.

Komissio julkaisi 30. huhtikuuta 2004Euroopan unionin virallisessa lehdessä asetuksen N:o 17/62 19 artiklan 3 kohdan mukaisen tiedonannon, jossa se kehotti asianomaisia yrityksiä esittämään mahdolliset huomautuksensa ilmoituksesta. Vastaukseksi saatiin joitakin huomautuksia, joissa pääasiassa katsottiin FAPL:n ehdottamien sitoumusten olevan tehottomia.

Koska asetusta (EY) N:o 1/2003 alettiin soveltaa 1 päivästä toukokuuta 2004, FAPL:n tekemä ilmoitus raukesi tämän asetuksen 34 artiklan mukaisesti. Jo toteutettujen toimenpiteiden vaikutus pysyi kuitenkin voimassa asetuksen (EY) N:o 1/2003 soveltamisen yhteydessä.

Sen jälkeen kun kolmannet osapuolet olivat toimittaneet kommenttinsa asetuksen N:o 17/62 19 artiklan 3 kohdan mukaisesti annettuun tiedonantoon, komissio ja FAPL kävivät keskusteluja, joiden johdosta ehdotetuista sitoumuksista jätettiin uusi versio marraskuussa 2005.

Komissio on nyt päätellyt, että FAPL:n vastauksena väitetiedoksiantoon ehdottamien ja myöhemmin asianomaisten kolmansien yritysten huomautusten perusteella muuttamien sitoumusten vuoksi ei ole enää syytä toimenpiteisiin, sanotun kuitenkaan rajoittamatta asetuksen (EY) N:o 1/2003 9 artiklan 2 kohdan soveltamista.

Asetuksen (EY) N:o 1/2003 9 artiklan nojalla tehdyssä päätöksessä ei todeta yhteisön kilpailusääntöjen rikkomista, vaan osapuolet suostuvat korjaamaan komission ennakkoarvioinnissaan esittämät kilpailuongelmat. Tässä prosessissa kumpikin puoli on halukas yksinkertaistamaan epäillyn rikkomisen täysimittaisesta tutkimisesta aiheutuvia hallinnollisia ja oikeudellisia vaatimuksia. Tämän vuoksi useassa komission aikaisemmassa päätöksessä (1) on katsottu, että oikeusturvan vaatimukset täyttyvät silloin, kun osapuolet ilmoittavat komissiolle saaneensa tutustua riittävässä määrin tarpeellisiksi katsomiinsa tietoihin, joita ne tarvitsevat ehdottaakseen sitoumuksia komission havaitsemien kilpailuongelmien ratkaisemiseksi.

Tässä asiassa on menetelty samalla tavalla, ja FAPL on vahvistanut sen komissiolle 2. maaliskuuta 2006 toimittamassaan julistuksessa.

Edellä esitetyn perusteella katson, että tässä asiassa on noudatettu kuulluksi tulemista koskevia oikeuksia.

Brysselissä 14. maaliskuuta 2006. Karen WILLIAMS

(1) Vrt. 22. kesäkuuta 2005 annettu päätös COMP/39.116 — Coca-Cola ja 19. tammikuuta 2005 annettu päätös COMP/37.214 — DFB.